Geskiedenis en geskrifte: die literatuur van Ou Israel - Protea Boekhuis
Geskiedenis en geskrifte: die literatuur van Ou Israel
Boshoff, W; Scheffler, E; Spangenberg, I
Geskiedenis en geskrifte. Die literatuur van Ou Israel is die langverwagte Afrikaanse vertaling van Ancient Israelite literature in context. Dié boek, wat in 2000 by Protea Boekhuis verskyn het en waarvan ’n tweede uitgawe in 2006 die lig gesien het, handel oor die oorsprong van die versameling geskrifte wat as die Hebreeuse Bybel (ook algemeen bekend as die Ou Testament of Eerste Testament) bekendstaan.
Ten spyte daarvan dat die Bybel eeue oud is, is dit steeds ’n topverkoper van ons tyd. Wêreldwyd lees miljoene mense uit verskillende taal- en kultuurgroepe die Bybel met die verwagting om iets daarin te vind wat vir hulle persoonlike en spirituele lewe van waarde kan wees . Nietemin is die Bybel oorspronklik bedoel vir mense wat in ’n pre-industriële en prewetenskaplike wêreld geleef het. Hulle huise, stede, plase, lewensomstandighede, kleding en gebruike het radikaal verskil van dié wat ons vandag ken – wat die vraag laat ontstaan: hoe kan die reusegaping tussen hierdie antieke tekste en moderne lesers oorbrug word?
Geskiedenis en geskrifte stel hedendaagse lesers aan die wêreld van die ou Nabye-Ooste bekend – vanaf die ou Israeliete se oorlewingstryd, tot die godsdienstige literatuur wat geskryf is om hulle die lewe te help hanteer en sin te maak uit gebeure wat hul lewe beïnvloed het – en lei die leser sodoende tot groter begrip en insig in die verskillende kontekste van die Bybel se wordingsgeskiedenis.
Die skrywers is almal verbonde aan die Departement Ou Testament aan die Universiteit van Suid-Afrika en kan vir onderhoude gekontak word. Willem Boshoff spesialiseer in Bybelse Argeologie en die geskiedenis van godsdiens in ou Israel. Eben Scheffler het ’n besondere belangstelling in die politiek, godsdiens en literatuur van mense uit die Bybelse wêreld. Izak Spangenberg spits hom toe op post-eksiliese Ou-Testamentiese literatuur en die interpretasie van die Bybel in ’n hedendaagse konteks.